15 हजार साल से खून चूस रहे, दिमाग-फेफड़ों में डेरा, महिलाओं की प्रजनन क्षमता घटती
दुनिया भर में लगभग 350 करोड़ लोगों के पेट में कीड़े हैं, जिनसे हर साल लाखों व्यक्तियों की जान चली जाती है। अमेरिकी हेल्थ एजेंसी 'सेंटर्स फॉर डिजीज कंट्रोल एंड प्रिवेंशन' के मुताबिक इंसानों के शरीर में करीब 300 तरह के परजीवी पाए जाते हैं।
दुनिया भर में लगभग 350 करोड़ लोगों के पेट में कीड़े हैं, जिनसे हर साल लाखों व्यक्तियों की जान चली जाती है। अमेरिकी हेल्थ एजेंसी 'सेंटर्स फॉर डिजीज कंट्रोल एंड प्रिवेंशन' के मुताबिक इंसानों के शरीर में करीब 300 तरह के परजीवी पाए जाते हैं। इनमें 70 से ज्यादा प्रजातियां तो सिर्फ प्रोटोजोआ प्रजाति के कीड़ों की हैं।
फोर्टिस हॉस्पिटल, मुंबई में डॉ. शोभा सुब्रमण्यम इटोलिकर बताती हैं कि ये परजीवी कीड़े लोगों को गंभीर बीमारियों का शिकार बना देते हैं। बरसात के मौसम में खास तौर पर इन कीड़ों के इन्फेक्शन का खतरा बढ़ जाता है। इनमें से कुछ कीड़े आंखों से नहीं दिखते तो कुछ इंसानों के शरीर के भीतर ही 80 फुट तक लंबे हो सकते हैं।
15 हजार साल पहले इंसानों के शरीर में पहुंचे कीड़े
हजारों साल से ये कीड़े इंसानों का खून चूस रहे हैं। ये दिमाग तक पर हमला करते हैं। हडि्डयों के जोड़ों को भी नुकसान पहुंचाते हैं। 5 हजार साल पहले इजिप्ट व चीन और साढ़े 4 हजार साल पहले भारत के चिकित्सकों ने इन पैरासाइट्स से होने वाली बीमारियों के बारे में बताया। 3200 साल पुरानी एक ममी के पेट में भी इन कीड़ों के अंडे पाए गए। पेरू में सवा 4 हजार साल पुराने मानव मल में भी इन कीड़ों के अंडे मिले।
बायोमेडिकल जर्नल PMC के मुताबिक 15 हजार साल पहले ‘हिमयुग’ में इंसान अफ्रीका से बाहर निकलकर दुनिया के अलग-अलग हिस्सों में पहुंचने लगे। इस सफर के दौरान तरह-तरह के अनगिनत पैरासाइट्स ने मानव शरीर को अपना घर बनाया। अफ्रीका से गुलामों की खरीद-फरोख्त और दास प्रथा ने भी परजीवियों के इन्फेक्शन को बढ़ावा दिया।
इन कीड़ों को प्रमुख तौर पर 3 कैटेगरी में बांटा जाता है: प्रोटोजोआ, हेलमिन्थ्स और एक्टोपैरासाइट्स। इनमें से एक्टोपैरासाइट्स शरीर से बाहर रहते हैं, जैसे जूं और पिस्सू, लेकिन प्रोटोजोआ और हेलमिन्थ्स बॉडी के अंदर पहुंचकर अपना डेरा जमा लेते हैं।
जानिए ये कीड़े बॉडी में कैसे पहुंचते हैं और इनसे कैसे बचें...
दुनिया की 80 फीसदी आबादी के पेट में खून चूसने वाले कीड़े
हेलमिन्थ्स अक्सर मिट्टी में रहते हैं और मौका मिलते ही इंसानों के शरीर में पहुंच जाते हैं। एक्सपर्ट्स दावा करते हैं कि दुनिया के 80 फीसदी लोगों के पेट में ये कीड़े मौजूद हैं, लेकिन अधिकतर लोगों को इस बारे में पता नहीं चलता।
रांची स्थित बर्लिन डायग्नोस्टिक्स में इंटरनल मेडिसिन डॉ. रविकांत चतुर्वेदी के मुताबिक हुकवर्म जैसे ये परजीवी सबसे खतरनाक हैं। ये खून और विटामिन-ए, बी12 जैसे पोषक तत्व चूस लेते हैं। आंतों के सॉफ्ट टिश्यूज को खाते हैं।
जिससे खासकर बच्चे कुपोषण की चपेट में आ जाते हैं। उनका शारीरिक विकास रुक जाता है। इस दौरान ये कीड़े अपना मल भी मरीज के पेट में छोड़ते हैं। पेट से आंव और ब्लड आने की वजह भी यही है। आंतों के डैमेज होने से खून रिसता है, जबकि आंव जैसा पदार्थ कीड़ों का मल होता है।
दिमाग तक पहुंचते पैरासाइट्स, इम्यून सिस्टम हो जाता जानलेवा
डॉ. रविकांत बताते हैं कि ब्लड बैरियर को पार कर पेट से ब्रेन तक पहुंचे कीड़े सेहत पर घातक असर डालते हैं। जिससे मिर्गी के दौरे आना और बातचीत करने में परेशानी होने जैसी समस्याएं हो सकती हैं। ऐसी स्थिति में कीड़ों को मारने के साथ ही शरीर के अंगों को नुकसान से बचाने और मिर्गी रोकने की दवाएं भी दी जाती हैं।
हालत गंभीर होने पर रीढ़ की हड्डी में इंजेक्शन लगाकर कीड़े मारने की दवा देनी पड़ती है, ताकि उसका असर जल्दी हो।
कीड़ों की वजह से बॉडी का इम्यून सिस्टम रिएक्ट करता है, जिससे अर्टिकेरिया की समस्या हो सकती है। इसे शीतपित्त भी कहते हैं। इसमें शरीर में अचानक लाल चकत्ते पड़ जाते हैं, जिसमें खुजली होती है। अक्सर यह समस्या पेट के कीड़ों की वजह से होती है। इस रिएक्शन की वजह से जान जाने का खतरा भी पैदा हो सकता है।
रात में आंतों से बाहर निकल अंडे देते हैं पिनवर्म
ये करीब आधे इंच लंबे होते हैं और आंतों व रेक्टम यानी मलद्वार पर रहते हैं। रात के वक्त मादा पिनवर्म शरीर से बाहर निकलती है और मलद्वार पर एकसाथ हजारों अंडे देती है। जहां से ये अंडे शरीर से बाहर कपड़ों, बिस्तर पर भी आ जाते हैं और वहां से दूसरे इंसानों तक पहुंचते हैं। अंडे इतने छोटे होते हैं कि हवा में उड़कर सांस के जरिए भी अंदर जा सकते हैं। एक से दूसरे बच्चे को इसके इन्फेक्शन का खतरा ज्यादा होता है।
खुजली, दर्द और जी मिचलाने के सिवाय इनके इन्फेक्शन का कोई दूसरा लक्षण नहीं दिखता। पिनवर्म कुछ लोगों के अपेंडिक्स तक पहुंच जाते हैं, जिससे अपेंडिसाइटिस की गंभीर समस्या हो सकती है, तब सर्जरी के जरिए इन कीड़ों को बाहर निकालना पड़ता है। अक्सर रात में सोते वक्त इन कीड़ों के काटने से बच्चे परेशान हो जाते हैं। उस वक्त इन्हें आसानी से देखा जा सकता है।
खबर से जुड़े इस पोल में अपनी राय दें
आंतों में जन्म लेकर फेफड़ों में घुस जाते हैं राउंड वर्म
ये कीड़े पेंसिल जितने मोटे और 13 इंच तक लंबे हो सकते हैं और छोटी आंत में रहते हैं। इनके अंडे मल के साथ बाहर निकलते हैं। संक्रमित खाने-पीने की चीजों के साथ बॉडी में पहुंच जाते हैं। अंडे से बाहर निकलने के बाद ये आंत से फेफड़ों में जाते हैं, एक हफ्ते वहां रहने के बाद फिर गले के जरिए दोबारा आंत में चले आते हैं।
2018 में दिल्ली की एक महिला 6 महीने तक पेट दर्द, उल्टी, पीलिया से परेशान रहीं। खाना-पीना भी बंद हो गया। डॉक्टरों ने सीटी स्कैन कराया तो लिवर से आंत को जोड़ने वाली ट्यूब (बाइल डक्ट) में 14 राउंड वर्म डेरा जमाए मिले। एंडोस्कोपी से इन कीड़ों को बाहर निकालने के बाद महिला ठीक हो सकी।
बॉडी में इन कीड़ों के पहुंचने के बाद खांसी, सांस लेने में दिक्कत, पेट दर्द, उल्टी, डायरिया, चक्कर आने और वजन कम होने जैसे लक्षण दिखते हैं।
2 साल में किशोर का 22 लीटर खून पी गए हुकवर्म
2018 में दिल्ली के ही एक अस्पताल में 14 साल के बच्चे को भर्ती किया गया। खून की कमी होने से उसे बार-बार एनीमिया हो रहा था। 2 यूनिट में उसे 22 लीटर खून चढ़ाया गया। वह लगातार 6 महीने तक अस्पताल में भर्ती रहा, लेकिन एनीमिया की वजह पता नहीं चल रही थी। डॉक्टरों ने एंडोस्कोपी के जरिए उसकी आंत में कैमरा भेजा तो पता चला कि वहां हुकवर्म हैं, जो बच्चे का सारा खून चूस रहे हैं। तब दवाएं देकर कीड़ों को मारा गया।
आधे इंच तक लंबे ये कीड़े अपने हुक जैसे दांतों को छोटी आंत में गड़ाकर उससे चिपके रहते हैं। खून पीने के साथ आंत को भी डैमेज करते हैं। इनके अंडे भी मल के साथ बाहर आकर हर जगह फैल जाते हैं।
इसका लार्वा महीनों तक मिट्टी में पड़ा रहता है। जब कोई नंगे पांव चलता है, तो लार्वा पैरों से चिपक जाता है, फिर स्किन में छेद कर अंदर घुस जाता है।
जिस जगह से लार्वा अंदर घुसता है, वहां रैशेज पड़ जाते हैं और खुजली होती है। पेट में हुकवर्म होने पर दर्द, डायरिया, एनीमिया, बेहोशी और भूख कम लगने जैसी दिक्कतें होती हैं। कुछ रिसर्च में यह भी पाया गया है कि हुकवर्म से महिलाओं की प्रजनन क्षमता कम होती है।
स्किन के नीचे पूरे शरीर में रेंगते हैं 'स्ट्रॉन्गाइलोइड्स स्टेरकोरेलिस'
ये भी एक तरह के राउंडवर्म होते हैं, जिससे स्ट्रांगिलोइडियासिस नाम की बीमारी हो सकती है। जिसमें इसके लार्वा स्किन के अंदर ही अंदर पूरे शरीर में रेंगते हैं। जिससे जगह-जगह लाल चकत्ते पड़ जाते हैं। इनके अंडे भी आंतों से निकलकर दूसरों तक पहुंचते हैं और इन्फेक्शन के लक्षण हुकवर्म से मिलते-जुलते हैं। साथ ही सीने में जलन और कब्ज की शिकायत भी हो जाती है।
खून के जरिए मसल्स के भीतर पहुंचते ट्रिचिनेला
ट्रिचिनेला कीड़ों से ट्रिचिनोसिस नाम की बीमारी होती है। किसी संक्रमित जानवर का मीट, खासकर पोर्क खाने से उसमें मौजूद लार्वा और अंडे व्यक्ति के शरीर में पहुंचते हैं। यहां वे अपनी आबादी बढ़ाना शुरू कर देते हैं।
अंडों से निकलने के बाद ये कीड़े खून के जरिए मसल्स और टिश्यूज तक पहुंच जाते हैं। ट्रिचिनेला के इन्फेक्शन में उल्टी, दस्त, बुखार, सिरदर्द, सूजन, मसल्स और जोड़ों में दर्द और आंखों में इन्फेक्शन तक हो सकता है।
इसीलिए इन कीड़ों से बचाव जरूरी है। कुछ सब्जियां, फल और तेल-मसाले पेट के कीड़ों से राहत दिलाते हैं। वैद्य या डॉक्टर की सलाह पर इनका इस्तेमाल भी कर सकते हैं:
व्हिपवर्म के कारण शरीर से बाहर आ जाता है आंत का हिस्सा
ये कीड़े 3 से 5 सेंटिमीटर लंबे होते हैं और पेट के अंदर 3 साल तक जिंदा रहते हैं। मादा व्हिपवर्म दो महीने में अंडे देने लायक हो जाती है और एक बार में 20 हजार तक अंडे दे सकती है। जब तक स्थिति गंभीर न हो जाए, इसके इन्फेक्शन के लक्षण नहीं दिखते।
व्हिपवर्म की वजह से मलाशय यानी बड़ी आंत का निचला हिस्सा बढ़कर शरीर से बाहर लटक जाता है। जिसे रेक्टल प्रोलैप्स कहते हैं। मल के साथ खून और बलगम जैसा पदार्थ बाहर निकलता है। शौच के दौरान मरीज को तकलीफ होती है।
आंत में 30 साल तक जिंदा रहता है 80 फीट लंबा टेपवर्म
दूसरे कीड़ों की तरह टेपवर्म के अंडे और लार्वा भी खाने-पीने की चीजों के साथ अंदर चले जाते हैं। ये अपना मुंह आंतों में धंसा देते हैं और 30 साल तक वहां जिंदा रह सकते हैं।
सफेद फीते की तरह दिखने वाले इन कीड़ों की लंबाई 80 फीट तक हो सकती है। 2021 में थाईलैंड में लंबे समय से पेट दर्द से परेशान एक व्यक्ति को अस्पताल में भर्ती किया गया। कई जांच के बाद जब कोई वजह पता नहीं चली तो उसका स्टूल टेस्ट किया गया। लैब को मल के सैंपल में टेपवर्म के 28 अंडे मिले। उस व्यक्ति को रात में दवा दी गई और अगले दिन उसके पेट से 59 फीट लंबा टेपवर्म निकला।
इसके अंडे और लार्वा भी आंतों से शरीर के दूसरे हिस्सों में भी पहुंच जाते हैं। जिससे कई गंभीर बीमारियां हो सकती हैं।
शिस्टोसोम से कैंसर और लिवर-किडनी फेल होने का खतरा
इन कीड़ों की वजह से शिस्टोसोमियासिस नाम की बीमारी हो जाती है, जिससे लिवर और किडनी तक फेल हो सकते हैं। संक्रमित व्यक्ति बांझपन, ब्लैडर कैंसर की चपेट में आ सकता है।
इन्फेक्शन के कुछ हफ्तों या महीनों के बाद इसके लक्षण दिखते हैं। मरीज के मल और यूरिन में खून आता है। उसे पेट दर्द, डायरिया, एनीमिया जैसी समस्याएं भी हो सकती हैं। यह परजीवी साफ पानी में रहने वाले घोंघों में पाया जाता है। उस पानी के संपर्क में आने वाले व्यक्तियों के पेट, खून और टिश्यूज तक इसके अंडे और लार्वा पहुंच जाते हैं।
एक साल तक स्किन के नीचे छिपी रहती है प्रेग्नेंट मादा 'ड्रैकुनकुलस मेडिनेंसिस'
इसे गिनी वर्म भी कहते हैं, जिससे ड्रैकुनकुलियासिस या गिनी वर्म डिजीज नाम की बीमारी होती है। संक्रमित पानी पीने या अधपकी मछली खाने से इस कीड़े के लार्वा पेट तक पहुंचते हैं। मेटिंग के बाद नर कीड़ा मर जाता है, जबकि मादा आंतों से शरीर के निचले हिस्से में पहुंच जाती है।
प्रेग्नेंसी के बाद यह 2 से 3 फुट तक लंबी हो सकती है। करीब एक साल बाद प्रेग्नेंट मादा स्किन की ऊपरी सतह पर आ जाती है, जिससे त्वचा पर फफोले पड़ जाते हैं, जिनमें जलन और दर्द होता है।
जलन से राहत पाने के लिए लोग पानी में पैर डालते हैं, तो प्रेग्नेंट मादा उस पानी में लाखों लार्वा छोड़ देती है। बरसात के दिनों में इसके इन्फेक्शन का खतरा बढ़ जाता है। जोड़ों तक संक्रमण पहुंचने से वह हमेशा के लिए खराब हो सकते हैं। शरीर की इम्युनिटी भी इसे रोक नहीं पाती।
प्रोटोजोआ के इन्फेक्शन से शरीर पड़ जाता है काला
सूक्ष्म आकार के ये जर्म्स धरती के लगभग हर हिस्से में पाए जाते हैं, लेकिन इन्हें माइक्रोस्कोप से ही देखा जा सकता है। दूषित खान-पान, मक्खी और मच्छरों के जरिए ये व्यक्ति की आंतों, खून और टिश्यूज में पहुंचते हैं। हाथ ठीक से साफ न करने पर भी इनका इन्फेक्शन एक इंसान से दूसरे इंसान तक पहुंच जाता है।
इसके इन्फेक्शन से ‘ब्लैक फीवर’ यानी कालाजार बीमारी हो सकती है। इसमें बुखार के साथ ही शरीर का रंग काला पड़ जाता है, लिवर और स्प्लीन बढ़ने लगते हैं।
प्रोटोजोआ के कारण हैजा, निमोनिया, पेचिश, आंतों में सूजन और दस्त से जुड़ी समस्याएं भी जानलेवा हो सकती हैं। बच्चों की आंतें डैमेज हो सकती हैं और इन समस्याओं की वजह भी जल्दी पता नहीं चलती। इसके लिए एंडोस्कोपी और बायोप्सी का सहारा लेना पड़ता है।
ब्लड टेस्ट और एंडोस्कोपी से मिलता इन्फेक्शन का सबूत
डॉ. शोभा बताती हैं कि ब्लड टेस्ट, स्टूल टेस्ट, कोलोनोस्कोपी, एंडोस्कोपी, एक्सरे, अल्ट्रासाउंड, सीटी स्कैन, एमआरआई जैसी जांचों की मदद से शरीर में इन कीड़ों की मौजूदगी का पता लगा सकते हैं। मरीज की उम्र और वजन के मुताबिक मरीज को एल्बेंडाजोल जैसी एंटी-पैरासिटिक दवाएं दी जाती हैं। पहले से कोई बीमारी होने या फिर लिवर से जुड़ा कोई रोग होने पर एल्बेंडाजोल खाने से बचना चाहिए।
बिना डॉक्टर को दिखाए दवा खाना हो सकता है घातक
डॉ. चतुर्वेदी के मुताबिक ये कीड़े बहुत तेजी से शरीर के अंदर अपनी संख्या बढ़ाते हैं, लेकिन एक बार में इतनी दवा नहीं दे सकते, जिससे एक साथ सारे कीड़े मर जाएं। इसलिए 3 से 6 महीने के अंतर पर दवा खानी चाहिए। अगर समस्या गंभीर हो, तब इलाज के दौरान 15-15 दिन में दवा देने की जरूरत भी पड़ती है।
शरीफा, सरसों का साग और झारखंड में मिलने वाला करमी साग पेट के कीड़ों को मार देता है, लेकिन बरसात के दौरान साग नहीं खाना चाहिए।
आज जब भारत के कई राज्यों में बारिश हो रही है, सात राज्यों में बाढ़ जैसे हालात हैं, लोग अपनी जरूरतों के लिए कमर तक पानी में डूबकर आ-जा रहे हैं, ऐसे में गंदे पानी में तैरते इन कीड़ों से होने वाले इन्फेक्शन से खुद को बचाकर रखना जरूरी है।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।